王之望
初至鸿佑成二百字
我生何悠悠，飘摇若悬旌。
已破龙华梦，复成鸿佑行。
鸿佑在何许，海阔山峥嵘。
地侵鱼龙窟，路与猿猱争。
晓日见初出，潮波无时平。
我来秋薄暮，寒雨纷纵横。
狂飚振林麓，窗户皆有声。
山鬼夜中号，怪禽篱外鸣。
我衰不能寐，起行迟天明。
欻然念身世，百感襟抱盈。
仲宣昔遭乱，避地之蛮荆。
登楼赋怀土，凄伤欲无生。
况我滞瓯越，八见秋风惊。
憧憧一州间，萧寺六易名。
已去还复来，如鱼被钩婴。
去既无所之，来亦何所营。
藜萑诚不充，萍蓬甘所丁。
兹地实乐土，浮生聊耦耕。
鴒原喜在眼，蠹简能娱情。
九夷亦何陋，四海皆弟兄。